

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL VIKTORO VILKAUSKO PETICIJOS**

2021 m. birželio 23 d.

Vilnius

Lietuvos Respublikos Seimo Peticijų komisija 2021 m. birželio 23 d. posėdyje iš esmės išnagrinėjo Viktoro Vilkausko peticijoje pateiktą pasiūlymą pakeisti Lietuvos Respublikos baudžiamojo kodekso (toliau – BK arba baudžiamasis įstatymas) 182 straipsnį, reglamentuojantį baudžiamąją atsakomybę už sukčiavimą, ir priėmė sprendimą šį pasiūlymą atmesti.

Seimo Peticijų komisija šį sprendimą priėmė atsižvelgusi į Lietuvos Respublikos teisingumo ministerijos pateiktą nuomonę ir dėl toliau nurodytų priežasčių.

Lietuvos Respublikos Vyriausybės 2021 m. kovo 10 d. nutarimu Nr. 155 patvirtintas Aštuonioliktosios Lietuvos Respublikos Vyriausybės programos nuostatų įgyvendinimo planas (toliau – Planas), skirtas įgyvendinti Aštuonioliktosios Lietuvos Respublikos Vyriausybės programą (toliau – Vyriausybės programa), kuriai pritarta Lietuvos Respublikos Seimo 2020 m. gruodžio 11 d. nutarimu Nr. XIV-72 „Dėl Aštuonioliktosios Lietuvos Respublikos Vyriausybės programos“. Vyriausybės programą įgyvendinančiame Plane, be kita ko, numatytos ir priemonės, susijusios su baudžiamojo įstatymo peržiūra. Pavyzdžiui, Plano 8.2.6 punkte numatyta priemonė subalansuoti valstybės baudžiamąją politiką, kad baudžiamoji atsakomybė būtų taikoma kaip *ultima ratio* priemonė ir kad būtų numatyta proporcinga baudžiamoji atsakomybė už mažiau pavojingas nusikalstamas veikas (2021 m. II ketvirtis – 2022 m. IV ketvirtis), pagal Plano 8.2.8 punktą planuojama atlikti nusikalstamų veikų sankcijų sistemos analizę, įvertinti jų proporcingumą, pagrįstumą ir tarpusavio suderinamumą, parengiant BK pakeitimus (2022 m. II ketvirtis – 2023 m. IV ketvirtis), ir t. t. Siekdama įgyvendinti Vyriausybės programą ir konkrečias Plane numatytas priemones, Teisingumo ministerija planuoja sistemiškai peržiūrėti BK specialiosios dalies normas, įvertinant valstybės baudžiamosios politikos kaip *ultima ratio* priemonės pagrįstumą, numatant proporcingą baudžiamąją atsakomybę už mažiau pavojingas nusikalstamas veikas, nustatant pagrįstas baudžiamosios atsakomybės atsiradimo ribas bei subalansuojant ir proporcingai padidinant nusikaltimų sudėčių ekonominiais rodikliais pagrįstų požymių dydžius, kurie šiuo metu neatitinka tikrovės ir realios ekonominės padėties valstybėje.

Pažymėtina, kad pareiškėjo siūlomi BK 182 straipsnio, reglamentuojančio baudžiamąją atsakomybę už sukčiavimą, pakeitimai yra fragmentiški, jais siūloma tobulinti pavienius tik sukčiavimo kvalifikuotos ir itin kvalifikuotos sudėčių požymius, tačiau tokios siūlomos pataisos yra sistemiškai nesuderintos su visais kitais BK XXVIII skyriuje (Nusikaltimai ir baudžiamieji nusižengimai nuosavybei, turtinėms teisėms ir turtiniams interesams) įtvirtintų nusikalstamų veikų sudėčių požymiais. Teisingumo ministerija, siekdama įgyvendinti Vyriausybės programą, kaip minėta, planuoja atlikti sisteminę baudžiamojo įstatymo peržiūrą ir parengti BK projektą, kuriame būtų teikiami kompleksiniai ir su kitomis BK specialiosios dalies nuostatomis suderinti siūlymai – koreguojamos baudžiamosios atsakomybės atsiradimo ribos, tikslinami nusikaltimų kvalifikuotų sudėčių požymiai, susiję su MGL dydžiais ir pan. Tam būtina peržiūrėti ne tik BK 182 straipsnyje, kuriame reglamentuojama baudžiamoji atsakomybė už sukčiavimą, įtvirtintus nusikalstamos veikos sudėties požymius, bet ir visus BK XXVIII skyriuje (Nusikaltimai ir baudžiamieji nusižengimai nuosavybei, turtinėms teisėms ir turtiniams interesams) įtvirtintų nusikalstamų veikų sudėčių požymius (suderinti tarpusavyje, pavyzdžiui, šių nusikalstamų veikų kvalifikuotų ir itin kvalifikuotų sudėčių požymius, peržiūrėti sankcijų ribas, naujai apibrėžti tam tikras sąvokas BK 190 straipsnyje ir pan.).

Atsižvelgiant į tai, pareiškėjo siūlymas iš viso baudžiamojo įstatymo išimti tik vieną straipsnį, kuriame reglamentuojama baudžiamoji atsakomybė už sukčiavimą, ir teikti jį atsietai nuo visų kitų BK XXVIII skyriuje įtvirtintų nusikalstamų veikų, vertintinas kaip netikslingas ir išbalansuojantis baudžiamosios atsakomybės už nusikaltimus ir baudžiamuosius nusižengimus nuosavybei, turtinėms teisėms ir turtiniams interesams reglamentavimą. Tokie fragmentiški siūlymai pakeisti tik vieną straipsnį, atitinkamai nepakeitus kitų BK XXVIII skyriaus straipsnių, išbalansuotų visą šiame skyriuje išdėstytą nuoseklią atitinkamų nusikaltimų sudėčių požymių sistemą, todėl yra vertintini kaip netinkamos teisėkūros pavyzdys, kuriam negalima pritarti.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Viktoro Vilkausko peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt